Her er Giskes masteroppgave: – Jeg visste at den var i orden
Trond Giske har kviet seg for å offentliggjøre sin masteroppgave. Torsdag ettermiddag ga han den til VG. Giske har frem til i dag nektet å offentliggjøre sin masteroppgave. Men nå har han snudd. VG mottok masteroppgaven fra Giske klokken 15.30 torsdag. Vi gikk straks i gang med å sjekke med tre tekstgjenkjenningsprogram om han har hentet opplysninger fra andre kilder, uten å oppgi kilde. Klokken 16.10 var den første gjennomgangen ferdig og konklusjonen var «ingen tekstlikheter eller funn er identifisert». De viste også de to andre gjennomgangene. Den som er interessert kan lese eller bla i oppgaven her.  – Er du lettet? – Nei, jeg visste at oppgaven var i orden. Vi møter ham i Trondheim, hvor han deltok på årsmøtet i sitt eget lokallag, Nidaros sosialdemokratiske forum. Han ble gjenvalgt som leder. Giske prøver å forklare hvorfor han ikke ville offentliggjøre den. – Når du er ferdig med en masteroppgave blir du spurt om du ønsker om den skal være offentlig eller ikke. Jeg sa nei til det, fordi jeg var i sluttfasen av en bok og jeg visste ikke hvor mye av stoffet i oppgaven jeg skulle offentliggjøre i boken. – For at du skulle selge mer av boken din? – Nei, mer fordi jeg skulle få presentert stoffet i oppgaven i en større sammenheng i boken. Og fordi jeg ikke hadde behov for å ha masteren min ut i det offentlige rom. – Er det ikke en plikt å offentliggjøre? – Nei, det er studentene selv som bestemmer det. – Med offentlighetsloven i hånden hadde vi etter hvert fått tilgang til den fra NTNU, hvor du har tatt masteren? – Ja, det er sannsynlig. Da jeg tok avgjørelsen var det et halvår før spørsmål om plagiat kom på dagsorden. Da telefonene kom fra pressen for å granske masteren min, gikk det litt trass i meg. Han erkjenner: – Jeg hadde sluppet mye styr med å offentliggjøre med en gang. – Du ga den vel ikke til oss før du hadde sjekket den selv? – Jeg var helt trygg på at jeg hadde levert de fotnotene som skulle til og oppgitt kildene. – Feil bilde Giske mener masterhysteriet kan svekke demokratiet. – Jeg synes ikke master-sakene er vesentlig for demokratiet vårt. Er det alvorlig juks, så er det pressens oppgave å slå ned på. Det er bra. Men vi må også skille mellom sakene, fordi hvis vi ender opp med et bilde at alle politikerne er skurker, så er det et feil bilde og et bilde som undergraver demokratiet. – Hvordan kan du si det etter alle skandalene det siste året? – Jeg vil ikke gå inn i hver enkelt sak. Nå foregår det en jakt jeg ikke liker og som koster mer enn det smaker. Vi kan ikke kvitte oss med folk fordi det mangler noen fotnoter. – I fleisen – Når det gjelder Kjerkol har VG funnet over 77 tekstlikheter og en rekke eksperter er kritiske: Det er funnet 30 åpenbare feil og en alvorlig? – Hennes sak kjenner jeg ikke og kan ikke si noe sikkert om, men det politikerne får i fleisen, er kravene som de setter til vanlige folk. Når det ikke blir etterlevd av politikerne selv, kommer smellen.
Kunnskapsdepartementet har brakt helt til Høyesterett saken om en student som har sitert seg selv. Da må også politikerne ha 100 prosent orden i egne sysaker. – Får som fortjent Giske sier han ikke vil ha det sånn. – Vi får som fortjent når vi ikke er raus med vanlige folk. – Du håper at Kjerkol ikke må gå av? – Jeg vil ikke gå inn i det, men jeg håper vi får et rausere samfunn mot folk flest. Har vi det, kan det hende at folk flest viser en større raushet mot dem som sitter med makten. Hvis Kjerkol må gå av som statsråd, kan det hende at hun også må gå som leder i Trøndelag Ap. En posisjon kan bli ledig? – Selger bok Giske rister på hodet. – Jeg har ingen planer om å bli leder av Trøndelag Ap. – Hva gjør du nå? – Jeg selger boken min: Jeg holder foredrag minst to ganger i uken. Så har jeg en 20 prosent stilling i Folkets Hus i Trondheim, som styreleder.  
Trond Giske har ombestemt seg og offentliggjør sin masteroppgave etter tidligere å ha nektet. VG mottok oppgaven torsdag ettermiddag og sjekket den for plagiat med tre tekstgjenkjenningsprogrammer. Ingen tekstlikheter eller funn ble identifisert i oppgaven.